Οροσειρά των Εκρέν
 Η οροσειρά των Εκρέν εκτείνεται σε μικρό τμήμα στα νοτιοανατολικά του νομού Ιζέρ και σε μεγάλο τμήμα κεντρικά στο νομό Ωτ-Αλπ, μεταξύ των κοινοτήτων Γκρενόμπλ στα βορειοδυτικά, Μπριανσόν στα ανατολικά και Γκαπ στο νότο. Τα φυσικά της όρια είναι οι κοιλάδες των ποταμών Ρομάνς (περιοχή Ουαζάν), Γκιζάν, Ντυράνς και Ντρακ. Ορισμένες από αυτές τις κοιλάδες διεισδύουν βαθιά στην καρδιά των βουνών. Χάρτης του νομού Ωτ-Αλπ.Η υψηλότερη κορυφή είναι το Μπαρ ντεζ Εκρέν, στα 4.101 μέτρα, η δεύτερη υψηλότερη κορυφή στη Γαλλία μετά το Μον Μπλαν, και ακολουθούν το Ντομ ντε Νεζ ντεζ Εκρέν με 4.009 μέτρα και η κορυφή Λα Μεζ με 3.983 μέτρα. Η οροσειρά περιλαμβάνει περισσότερες από 50 ακόμη κορυφές ύψους άνω των 3.000 μέτρων. Στην οροσειρά υπάρχουν επίσης πολλοί παγετώνες. Οι πιο γνωστοί είναι ο Γκλασιέ Μπλαν (Λευκός Παγετώνας) και ο Γκλασιέ Νουάρ (Μαύρος Παγετώνας). Οι παγετώνες της οροσειράς των Εκρέν καλύπτουν συνολική έκταση περίπου 100 τετραγωνικών χιλιομέτρων. Ο συνολικός όγκος πάγου υπολογίζεται σε 5 km³.Η παλιά ονομασία ήταν οροσειρά του Πελβού, από τον τέταρτο υψηλότερο ορεινό όγκο στην περιοχή, το 3.946 μέτρων όρος Πελβού, που κάποτε εθεωρείτο η υψηλότερη κορυφή της περιοχής και πριν την προσάρτηση της Σαβοΐας στη Γαλλία το 1860 ως το υψηλότερο βουνό στη Γαλλία. Στην οροσειρά ασκούνται πολλές δραστηριότητες, προσαρμοσμένες στις διάφορες εποχές και συνθήκες του τόπου, του κλίματος, του υψομέτρου και των προστατευόμενων φυσικών τοποθεσιών. Αλπινισμός - Αναρρίχηση Η οροσειρά είναι διάσημο κέντρο αλπινισμού. Η Μπεράρντ είναι από καιρό το δεύτερο γαλλικό ορειβατικό κέντρο μετά το Σαμονί. Το χωριό Λα Γκραβ, ένα από τα «Πιο όμορφα χωριά της Γαλλίας», είναι επίσης ορόσημο της ορειβασίας. To 2016 στην κοινότητα φιλοξενήθηκαν τα βραβεία Πιολέ ντ'Ορ, μία ετήσια εκδήλωση που επιβραβεύει εξαιρετικές αλπικές αναρριχήσεις που έγιναν το προηγούμενο έτος. Ορισμένες τοποθεσίες επιτρέπουν επίσης την άσκηση αναρρίχησης και, το χειμώνα, την ανάβαση των παγετώνων. Πολλοί ορειβάτες θεωρούν την οροσειρά των Εκρέν την πιο άγρια ορεινή ομάδα στις Άλπεις. Λόγω των δύσκολων κορυφών, των απότομων πλαγιών και των ρηγμάτων των παγετώνων, αναφέρεται επίσης ως το «Καρακορούμ των Άλπεων». Ορισμένες τοποθεσίες επιτρέπουν πτήσεις με αλεξίπτωτο πλαγιάς (Παραπέντε). Οι ποταμοί κατά μήκος της οροσειράς επιτρέπουν την άσκηση αθλημάτων όπως ράφτινγκ ή κανό. Πεζοπορία Ο Εθνικός Δρυμός των Εκρέν έχει αναπτύξει ένα δίκτυο μονοπατιών πεζοπορίας στην οροσειρά που περιλαμβάνει υπάρχοντα μονοπάτια που γενιές των ορειβατών έχουν δημιουργήσει και διατηρήσει. Αυτά τα μονοπάτια συντηρούνται τώρα από τον Εθνικό Δρυμό των Εκρέν και το Εθνικό Δασικό Γραφείο. Το δίκτυο αντιπροσωπεύει σήμερα περισσότερα από 700 χιλιόμετρα μονοπατιών. Ανάμεσα στα πολλά μονοπάτια πεζοπορίας που περνούν μέσα από τον ορεινό όγκο, συμπεριλαμβάνεται το μονοπάτι πεζοπορίας 54. Σκι - Χειμερινά αθλητικά θέρετρα Στην οροσειρά υπάρχουν πολλά χιονοδρομικά θέρετρα και χιονοδρομικά κέντρα, όπως στις κοινότητες Ανσέλ, Λε Ντεζ Αλπ, Λα Γκραβ, Λα Μπεράρντ κ.α. Το μεγαλύτερο τμήμα της οροσειράς των Εκρέν ανήκει στον Εθνικό Δρυμό των Εκρέν που δημιουργήθηκε το 1973 με σκοπό την προστασία της περιοχής. Έχει έκταση 918 τετραγωνικά χιλιόμετρα και υψόμετρο από 800 έως 4.102 μέτρα. Η εκπληκτική ποικιλομορφία της βλάστησης του Εθνικού Δρυμού οφείλεται στις μεγάλες αποκλίσεις υψομέτρου και στη σύζευξη κλιματικών επιδράσεων των Άλπεων και της Μεσογείου. Οι κοιλάδες, τα ορεινά βοσκοτόπια και οι κορυφές που περιλαμβάνει φιλοξενούν όλη την πανίδα των βουνών. Εθνικός Δρυμός των Εκρέν (επιλογή γλώσσας)
Η οροσειρά των Εκρέν (γαλλικά: Le massif des Écrins ) είναι μια μεγάλη οροσειρά στις Γαλλικές Άλπεις που βρίσκεται στους νομούς Ωτ-Αλπ και Ιζέρ, στη νοτιοανατολική Γαλλία. Περιλαμβάνει σημαντικούς παγετώνες, τόσο σε αριθμό όσο και σε μέγεθος. Η παλιά ονομασία ήταν οροσειρά του Πελβού. Η οροσειρά περιλαμβάνει τον Εθνικό Δρυμό των Εκρέν.